मद्रदेश में अश्वपति नाम का एक बड़ा ही धार्मिक और सत्यनिष्ठ राजा था। उस राजा की धर्मशील ज्येष्ठा पत्नी को गर्भ रहा और यथासमय उसके एक कमलनयनी कन्या उत्पन्न हुई। वह कन्या सावित्री के मंत्र द्वारा हवन करने पर सावित्री देवी ने ही प्रसन्न होकर दी थी, इसलिए ब्राह्मणों ने और राजा ने उसका नाम सावित्री रखा। यथासमय कन्या ने युवावस्था में प्रवेश किया। महाराज अश्वपति ने सावित्री से कहा कि बेटी अब तू विवाह योग्य हो गई है, इसलिए स्वयं ही अपने योग्य कोई वर खोज ले। ऐसा कहकर राजा ने अपने मंत्रियों को आज्ञा दी कि आप लोग सवारी लेकर सावित्री के साथ जाएँ। सावित्री मंत्रियों के साथ चली गई।